A4-0063/99

Päätöslauselma komission tiedonannosta neuvostolle ja Euroopan parlamentille: Kertomus Bergenissä 13 ja 14 päivänä maaliskuuta 1997 pidetyn kalastusalueiden yhdentämistä ja ympäristökysymyksiä käsittelevän ministerikokouksen päätelmiä koskevan lausunnon täytäntöönpanosta (KOM(98)0326 - C4-0495/98)

Euroopan parlamentti, joka

- ottaa huomioon Bergenissä 13. ja 14. maaliskuuta 1997 pidetyn kalastusalueiden yhdentämistä ja ympäristökysymyksiä käsitelleen ministerikokouksen päätelmiä koskevan lausunnon,

- ottaa huomioon komission tiedonannon neuvostolle ja Euroopan parlamentille (KOM(98)0326 - C4-0495/98),

- on siirtänyt työjärjestyksensä 52 artiklan mukaisesti päätösvallan kalatalousvaliokunnalle,

- ottaa huomioon kalatalousvaliokunnan mietinnön ja ympäristö-, terveys- ja kuluttajansuojavaliokunnan lausunnon (A4-0063/99);

1. Ottaa huomioon laajan ja yhtenäisen lähtökohdan, joka sisältyy Bergenissä pidetyn ministerikokouksen päätelmiä koskevan lausunnon toimintalinjoihin ja hallintotavoitteisiin;

2. Ottaa huomioon toimenpiteet ja aloitteet, jotka komissio on toteuttanut työohjelmansa mukaisesti pannakseen täytäntöön Bergenin konferenssin loppujulistukseen sisältyvät periaatteet;

3. Ilmaisee tyytyväisyytensä viime vuosina tapahtuneeseen edistykseen kestävän kalatalouden säilyttämiseksi Pohjanmerellä, mutta katsoo, että vielä on paljon tehtävää, jotta turvattaisiin eräiden liikakalastuksesta kärsivien lajien tulevaisuus ja ympäristön pilaantumisen ja luonnonvaroihin kohdistuvan voimakkaan paineen johdosta heikentyneiden meren ekosysteemien tulevaisuus;

4. Pyytää neuvostoa toteuttamaan tarpeelliset toimenpiteet nykyisten pyyntiponnistusten vähentämiseksi alueella ja pienentämään asteittain nykyisiä suurimpia sallittuja saaliita, jotka - vaikka tieteellisiin kriteereihin perustuvina - ovat edelleen eräiden lajien osalta lähellä biologisesti hyväksyttävää vähimmäistasoa tai sen alapuolella, ja jotka voivat joidenkin ennakoimattomien tapahtumien sattuessa aiheuttaa varsinkin makrillin, kampelan, koljan, seitin ja turskan kannan romahtamisen; pyytää tämän vuoksi neuvostoa noudattamaan ennalta varautumisen periaatetta suurimpien sallittujen saaliiden määrittelyssä ja kehottaa komissiota kiirehtimään kestävällä tavalla pyydettyjen kalojen laatumerkinnän kehittämistä;

5. Pyytää neuvostoa ja komissiota toteuttamaan tarpeelliset toimenpiteet kalastusalueiden valvonnan vahvistamiseksi, jotta vältettäisiin nykyisin usein tapahtuva luvaton kalastus, vähimmäiskokojen laiminlyöminen ja tarkastamattomista saaliiden purkamisista johtuva liikakalastus;

6. Tunnustaa, että asetuksen (ETY) N:o 2847/93 myötä tilanne on parantunut viime aikoina, mutta uskoo, että järjestelmää on parannettava edelleen niin, että kaloja ja kalatuotteita voidaan seurata kaikissa vaiheissa, joita ovat pyynti, lastin purkaminen, kuljetus maalla ja kaupan pitäminen aina loppukuluttajalle asti; vaatii siten, että komissio tekee ehdotuksia ja neuvosto päätöksiä seuraavien tavoitteiden saavuttamiseksi:

- tiedonsiirron avoimuus, luotettavuus ja nopeus käyttäen yhteensopivia järjestelmiä, joilla turvataan asianmukainen keskinäinen viestintä jäsenvaltioiden hallintoelinten ja yhteisön toimielimien välillä,

- luodaan vertailukelpoinen seuraamusjärjestelmä, jolla langetetaan samat rangaistukset samanlaisista rikkomuksista tekopaikasta riippumatta,

- vahvistetaan sekä yhteisön että jäsenvaltioiden tasolla kalastustoiminnan valvonnan henkilöstö- ja taloudellisia voimavaroja, jotka nykyisin ovat selvästi riittämättömiä asetettujen tavoitteiden saavuttamiseksi;

7. Kehottaa neuvostoa toteuttamaan tarpeelliset toimenpiteet monivuotisissa ohjausohjelmissa (MOO) asetettujen tavoitteiden saavuttamiseksi jäsenvaltioiden kalastuslaivaston jokaisen segmentin osalta ja luomaan tehokkaat pakotteet niitä valtioita varten, jotka jättävät toistuvasti toteuttamatta niiltä vaaditut tavoitteet; painottaa, että tässä suhteessa on erityisen tärkeää vähentää kalastusponnistuksia Pohjanmerellä teollisesti kalastavien pohjatroolialusten, pelagisia lajeja kalastavien kurenuotta-alusten ja kampelakaloja ja pyöreitä kaloja pyydystävien puomitroolialusten osalta;

8. Korostaa, että vesidirektiivi on pantava jäsenvaltioissa kokonaan täytäntöön ja tarkkailtava edelleen valppaasti kaikenlaisten päästöjen, jotka saattavat vahingoittaa ekosysteemiä ja erityisesti kalakantoja, laskemista Pohjanmereen;

9. Suhtautuu myönteisesti MOO IV:n hyväksymiseen pyrkimyksenä supistaa edelleen EU:n laivastojen liiallista pyyntikapasiteettia ja odottaa vuonna 1999 komission välikatsausta ohjelman edistymisestä; pahoittelee kuitenkin, että neuvosto ei kyennyt luomaan riittävän kunnianhimoista ohjelmaa torjumaan liikakalastettujen kantojen edelleen supistumista; kehottaa jäsenvaltioita toteuttamaan kansalliset MOO:nsa sisällyttämällä niihin ekologisia ja sosiaalisia kriteerejä, kuten esimerkiksi kaikkein valikoivimmin kalastavien ja saaliiseensa nähden eniten työllistävien alusten säilyttäminen;

10. Suosittaa periaatteessa tavoitteiden asettamista, kalastusmenetelmien parantamista, kalakantojen elvytyssuunnitelmia ja erityisiä aikomuksia, kuten pyyntikieltoalueiden tai -ajankohtien käyttöönottamista;

11. Huomauttaa, että asetettuihin tavoitteisiin ei tarvitse liittää erityisiä menettelyjä tai aikatauluja kalastusmenetelmien parantamiseksi ja kiireellisten toimien toteuttamiseksi;

12. Toteaa, että ad hoc -menettelyin tehtävä ministerikokouksen seuranta polttavien ongelmien ratkaisemiseksi saa uudelleen erityistä merkitystä, kun esimerkiksi:

- vähennetään saaliista alimittaiset eli liian pienet eläimet kannustamalla kalastusvälineiden kehitystä, jolla vähennetään epätoivottuja saaliita, turskakantojen uusiutumisen edistämiseksi

- suojellaan teknisillä toimenpiteillä Pohjanmeren turskien tai muiden raskaasti kalastettujen lajien suuria ikäluokkia sekakalastuksen kielteiseltä vaikutukselta

- perustetaan väliaikaisia pyyntikieltoalueita, joissa odotetaan olevan suuri turskatiheys ja myös korkeat pyyntiluvut; samalla vähennettäisiin turskan pyyntiin käytettyjen alusten kapasiteettia väliaikaisesti

- vähennetään pienten valaiden sivusaalistusta välittömästi Itä- ja Pohjanmeren pienten valaiden säilyttämistä koskevan sopimuksen mukaisesti

- perustetaan valaiden suojelualue Syltin saarta ympäröiviin vesistöihin, koska ne ovat erityisen tärkeä kasvualue; samalla kiellettäisiin kalastusmenetelmät, jotka vaarantavat valaat ja niiden jälkikasvun

- rajoitetaan voimakkaasti vahingollista puomitroolarikalastusta (pohjakalastuksen tekniikka) Pohjanmerellä, johon tämä pyyntimenetelmä vaikuttaa suuresti; samalla vähennetään siihen käytettävien alusten kapasiteettia tai ainakin estetään troolarien määrän kasvu;

13. Suosittaa lisätiedon hankkimista teollisen kalastuksen väliaikaisesta vähentämisestä uhatuilla alueilla, kuten Tanskan hallitus lupasi Bergenin kokouksessa;

14. Suosittaa kansalaisjärjestöjen osallistumista päätelmiä koskevan lausunnon täytäntöönpanoon;

15. Kehottaa puhemiestään välittämään tämän päätöslauselman komissiolle ja neuvostolle.